Beskermingstoerusting vir KZN-skole ‘verdwyn’(Foto: AP Photo/Francisco Seco) ’n Groot hoeveelheid persoonlike beskermingstoerusting (PPE) wat vir skole in Umlazi, in die Pinetown- en Zululand-distrik in KwaZulu-Natal bestem was, het weggeraak. Dié toerusting is miljoene rande werd en het glo onderweg na die kantore en skole in die distrik verdwyn. Die toerusting is bedoel om skole in staat te stel om die nodige veiligheid- en gesondheidsmaatreëls te implementeer om die verspreiding van Covid-19 te verhoed wanneer skole weer oopmaak. Kwazi Mshengu, die LUR vir onderwys in KwaZulu-Natal, sê die verdwyning van die toerusting kniehalter die planne om skole in die distrik voor te berei vir wanneer hulle eerskomende Maandag weer moet heropen. “Om hierdie toerusting te vervang, gaan die departement miljoene rande kos. Dit is geld wat die departement nie het nie,” sê Mshengu. Mshengu het die provinsiale hoof van die onderwysdepartement versoek om dringend ondersoek in te stel na die verdwyning van die toerusting. Nog geen verdere inligting is bekend oor wat presies met die toerusting gebeur het nie.